Document ID: 32013R0428

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 428/2013 ΤΗΣ ΕΠΙΤΡΟΠΉΣ
της 8ης Μαΐου 2013
για την τροποποίηση του κανονισμού (ΕΚ) αριθ. 1033/2006 όσον αφορά τις διατάξεις του ΔΟΠΑ που αναφέρονται στο άρθρο 3 παράγραφος 1 και για την κατάργηση του κανονισμού (ΕΕ) αριθ. 929/2010
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (κανονισμός για τη διαλειτουργικότητα) (1), και ιδίως το άρθρο 3 παράγραφος 5,
Εκτιμώντας τα ακόλουθα:
(1)
Τo παράρτημα του κανονισμού (ΕΚ) αριθ. 1033/2006 της Επιτροπής, της 4ης Ιουλίου 2006, για καθορισμό των απαιτήσεων που αφορούν τις διαδικασίες για τα σχέδια πτήσης στο στάδιο προ πτήσης στον ενιαίο ευρωπαϊκό ουρανό (2), αναφέρεται σε διάφορες διατάξεις για την υποβολή, την αποδοχή και τη διανομή των σχεδίων πτήσεων, καθώς και τις μεταβολές κύριων στοιχείων των σχεδίων πτήσεων πριν την πτήση, οι οποίες έχουν θεσπισθεί από τον Διεθνή Οργανισμό Πολιτικής Αεροπορίας (εφεξής «ΔΟΠΑ»). Από την έκδοση του κανονισμού (ΕΚ) αριθ. 1033/2006 και του κανονισμού (ΕΕ) αριθ. 929/2010 της Επιτροπής, της 18ης Οκτωβρίου 2010, για την τροποποίηση του κανονισμού (ΕΚ) αριθ. 1033/2006 σχετικά με τις διατάξεις του ΔΟΠΑ που αναφέρονται στο άρθρο 3 παράγραφος 1 (3), οι διατάξεις αυτές έχουν τροποποιηθεί από τον ΔΟΠΑ.
(2)
Οι αναφορές που περιέχει ο κανονισμός (ΕΚ) αριθ. 1033/2006 πρέπει να επικαιροποιηθούν ώστε τα κράτη μέλη να εκπληρώσουν τις διεθνείς νομικές υποχρεώσεις τους και να εξασφαλισθεί συνοχή με το διεθνές ρυθμιστικό πλαίσιο.
(3)
Οι τελικές διατάξεις του ΔΟΠΑ για τα σχέδια πτήσεων εγκρίθηκαν και άρχισαν να ισχύουν από τις 15 Νοεμβρίου 2012. Συνεπεία αυτού, ο παρών κανονισμός πρέπει να αρχίσει να ισχύει από τις 15 Νοεμβρίου 2012. Επειδή οι εν λόγω διατάξεις του ΔΟΠΑ δημοσιεύθηκαν μόλις στις 30 Δεκεμβρίου 2012, δεν ήταν δυνατή η μνεία τους πριν τις 15 Νοεμβρίου 2012. Επομένως, ο παρών κανονισμός πρέπει να έχει αναδρομική ισχύ.
(4)
Ο κανονισμός (ΕΚ) αριθ. 1033/2006 πρέπει, ως εκ τούτου, να τροποποιηθεί ανάλογα.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το κείμενο του παραρτήματος του κανονισμού (ΕΚ) αριθ. 1033/2006 αντικαθίσταται από το ακόλουθο κείμενο:
«Διατάξεις του ICAO που αναφέρονται στο άρθρο 3 παράγραφος 1
1.
Κεφάλαιο 3 τμήμα 3.3 (σχέδια πτήσης) του παραρτήματος 2 του ΔΟΠΑ - Κανόνες αέρος (10η έκδοση του Ιουλίου 2005, η οποία περιλαμβάνει όλες τις τροποποιήσεις έως τον αριθ. 42).
2.
Κεφάλαιο 4 τμήμα 4.4 (σχέδια πτήσης) και κεφάλαιο 11 παράγραφος 11.4.2.2 (μηνύματα κινήσεων) του εγγρ. 4444 PANS-ATM της ΔΟΠΑ (15η έκδοση του 2007, η οποία περιλαμβάνει όλες τις τροποποιήσεις έως τον αριθ. 4).
3.
Κεφάλαιο 2 (σχέδια πτήσης) και κεφάλαιο 6 παράγραφος 6.12.3 (Εκτιμήσεις ορίων) των Συμπληρωματικών Περιφερειακών Διαδικασιών, έγγρ. 7030, Ευρωπαϊκές (EUR) Συμπληρωματικές Περιφερειακές Διαδικασίες (5η έκδοση του 2008, η οποία περιλαμβάνει όλες τις τροποποιήσεις έως τον αριθ. 7).».
Άρθρο 2
Ο κανονισμός (ΕΕ) αριθ. 929/2010 καταργείται.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 15 Νοεμβρίου 2012.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Μαΐου 2013.

Labels: 8
13
11